2.1.5.Proposta tal-Kummissjoni sabiex jiġi rivedut ir-Regolament Finanzjarju u jiġu żgurati regoli finanzjarji settorjali (Omnibus)

F’Settembru tal-2016, il-Kummissjoni pproponiet f’att wieħed reviżjoni ambizzjuża tar-regoli finanzjarji ġenerali akkumpanjata minn bidliet korrispondenti fir-regoli finanzjarji settorjali stipulati fi 15-il att leġiżlattiv rigward il-programmi pluriennali. Meta fasslet regoli finanzjarji tal-UE aktar sempliċi u flessibbli, il-Kummissjoni rat li ma ddgħajjifx il-ġestjoni finanzjarja tajba li tibqa’ objettiv fundamentali. Il-proposta ssaħħaħ ukoll ir-regoli dwar l-evitar tat-taxxa li jridu jikkonformaw magħhom is-sħab tal-UE fl-implimentazzjoni u tiċċara li d-dmir li jiġu evitati kunflitti ta’ interess japplika bis-sħiħ għal kull xorta ta’ implimentazzjoni tal-fondi tal-UE (inkluż fil-livell tal-Istati Membri). Din tikkonsolida wkoll is-sistemi fis-seħħ sabiex il-baġit tal-UE jiġi protett kontra l-frodi u l-irregolaritajiet finanzjarji. Din tissimplifika r-regoli finanzjarji tal-UE biex tgħin fit-tnaqqis tan-nefqa u tal-ħin meħtieġ għall-implimentazzjoni tal-fondi tal-UE sabiex jitnaqqas l-għadd ta’ żbalji. Din għandha żżid ukoll l-impatt tal-politiki u r-riżultati tagħhom fil-prattika.

2.1.6.Il-koperazzjoni internazzjonali

Sabiex jiġi miġġieled aħjar il-frodi kontra l-baġit tal-UE lil hinn mill-fruntieri tal-UE, OLAF jinnegozja wkoll dispożizzjonijiet kontra l-frodi fi ftehimiet internazzjonali tal-UE bħalma huma ftehimiet ta’ assoċjazzjoni u ftehimiet ta’ sħubija. Fl-2016 ġew inklużi dispożizzjonijiet kontra l-frodi fil-Ftehim ta’ Sħubija Komprensiva u Mtejba bejn l-UE u l-Armenja. Ġew iffinalizzati wkoll in-negozjati dwar id-dispożizzjonijiet kontra l-frodi fid-Djalogu Politiku u l-Ftehim ta’ Kooperazzjoni bejn l-UE u Kuba u l-ftehim ġie inizjalat fil-11 ta’ Marzu 2016.

Bl-għan li tissaħħaħ il-kooperazzjoni investigattiva lil hinn mill-fruntieri tal-UE, l-OLAF ikkonkluda sitt arranġamenti ta’ kooperazzjoni amministrattiva ma’ awtoritajiet sħab minn pajjiżi mhux tal-UE u organizzazzjonijiet internazzjonali fl-2016.

2.1.7.L-Istrateġija tal-Kummissjoni Kontra l-Frodi (CAFS)

Il-Kummissjoni qiegħda tqis li taġġorna l-CAFS adottata fl-24 ta’ Ġunju 2011. L-għan tal-CAFS huwa li ttejjeb il-prevenzjoni, l-identifikazzjoni u l-investigazzjoni tal-frodi u tiżgura li s-sanzjonar, l-irkupru u d-deterrent huma prijorità fuq l-aġenda tal-Kummissjoni.

Issa, l-istrateġija ġiet implimentata bis-sħiħ, li jfisser li l-azzjonijiet kollha ġew finalizzati jew għadhom għaddejjin. L-enfasi hija fuq strateġiji settorjali u pjanijiet ta ' azzjoni li jittrattaw l-frodi fl-oqsma ta’ politika speċifiċi tagħhom. Filwaqt li jinżamm dan l-approċċ, l-istrateġija aġġornata tenfasizza aktar l-inkorporazzjoni ta’ miżuri kontra l-frodi fis-sistemi ta’ kontroll interni tal-Kummissjoni u b’mod partikolari r-rapportar dwar l-implimentazzjoni ta’ miżuri kontra l-frodi. Il-CAFS aġġornata hija ppjanata li tinkludi kapitolu speċifiku dwar ir-Riżorsi Proprji Tradizzjonali (TORs) bħala segwitu tar-riżultati tal-awditu tal-2016 tas-Servizz tal-Awditjar Intern tal-Kummissjoni (IAS) dwar il-“Performance and Coordination of Anti-fraud activities in the Traditional Own Resources (TOR) area” (Prestazzjoni u l-Koordinazzjoni ta’ attivtajiet kontra l-frodi fil-qasam tar-Riżorsi Proprji Tradizzjonali (TOR)".

Id-dipartimenti kollha tal-Kummissjoni (48 b’kollox) introduċew Strateġiji Kontra l-Frodi (AFS) settorjali għall-qasam ta’ politika taħt ir-responsabbilta tagħhom. Kull waħda minn dawn l-istrateġija trid tiġi aġġornata regolarment sabiex jiġu riflessi l-bidliet fl-ambjent ta’ kontra l-frodi.

In-Netwerk għall-Prevenzjoni u d-Detezzjoni tal-Frodi (FPDNet) tal-Kummissjoni approva metodoloġija aġġornata għal tali strateġiji. Din kienet tikkonsisti fl-integrazzjoni ulterjuri ta’ miżuri ta’ kontra l-frodi fil-programazzjoni u l-ippjanar strateġiċi (SPP) u ċ-ċiklu tal-monitoraġġ — mill-identifikazzjoni tar-riskju ta’ frodi għall-kontroll u l-monitoraġġ tal-frodi. B’mod il-mod, strateġiji ta’ kontra l-frodi jiffurmaw parti integrali tal-ġestjoni tar-riskju tal-Kummissjoni, filwaqt li jżommu l-attenzjoni speċifika li jeħtieġ il-frodi.

Is-16-il dipartiment tal-Kummissjoni li aġġornaw l-istrateġija tagħhom fl-2016, irrappurtaw li huma kienu użaw l-metodoloġija u l-gwida aġġornati għall-iżvilupp ta’ strateġiji kontra l-frodi tad-DĠ pprovduti mill-OLAF.

Eżempju mill-EASME Fl-2016, l-Aġenzija Eżekuttiva għall-Intrapriżi Żgħar u Medji (EASME) użat il-metodoloġija aġġornata biex taġġorna l-istrateġija ta’ kontra l-frodi. Il-valutazzjoni tar-riskju tal-frodi tal-aġenzija issa ġiet integrata fil-proċess tal-valutazzjoni tar-riskju annwali. Ir-riskji tal-frodi ewlenin li l-EASME taffaċċja huma l-plaġjariżmu u l-finanzjament doppju u l-pretensjonijiet tal-kost imkabbra intenzjonalment jew dawk foloz. Dawn ir-riskji u l-azzjonijiet sabiex dawn jiġu mmitigati huma ssorveljati mill-qrib fil-proċess tal-ġestjoni tar-riskju annwali. L-EASME ħadet miżuri mitiganti u inforzat mill-ġdid il-kontrolli għal dawn ir-riskji, filwaqt li qieset il-prinċipju tal-kostijiet u l-benefiċċji. Dan ifisser li l-kontrolli bbażati fuq ir-riskju huma applikati u li l-proġetti b’riskju għoli huma ssorveljati aktar mill-qrib. Għal ċerti riskji (pereżempju l-plaġjariżmu), l-EASME ħadet sehem fl-ittestjar ta’ għodod għall-programmi H2020, li huma applikati fid-dipartimenti kollha tal-Kummissjoni attivi fir-riċerka.

L-implimentazzjoni tal-istrateġiji kontra l-frodi hija mmonitorjata regolarment permezz taċ-ċiklu tal-prestazzjoni tal-Kummissjoni. Minħabba li kull qasam ta’ politika għandu karatteristiċi speċifiċi ta’ frodi, ma hemm l-ebda approċċ ta’ universalità fl-attivitajiet ta' kontra l-frodi. Il-maġġoranza tas-servizzi tal-Kummissjoni jorganizzaw attivitajiet ta’ sensibilizzazzjoni dwar il-frodi bħal taħriġ u seminars.

2.1.8.Implimentazzjoni tal-Programm Hercule

Il-programm Hercule III (2014-2020) jippromwovi attivitajiet għall-ġlieda kontra l-frodi, il-korruzzjoni u kwalunkwe attività illegali oħra li taffettwa l-interessi finanzjarji tal-UE. Fl-2016, it-tielet sena tal-implimentazzjoni tiegħu, baġit ta’ EUR 14.5 miljun sar disponibbli għal:

·finanzjament ta’ azzjonijiet sabiex tissaħħaħ il-kapaċità operazzjonali u teknika tal-forzi tad-dwana u l-pulizija fl-Istati Membri, kif ukoll appoġġ tal-IT, li jkopri mill-inqas 70 % tal-baġit tal-programm;

·attivitajiet ta’ taħriġ u konferenzi, inkluż it-taħriġ tal-forensika diġitali għall-persunal impjegat mill-aġenziji għall-infurzar tal-liġi fl-Istati Membri u pajjiżi sħab, li jkopru madwar 30 % tal-baġit.